સ્ટે.ચેરમેને વધુમાં જણાવ્યું હતું કે, પ્લાસ્ટિક સામેની ઝુંબેશ દરમિયાન જેટલો જથ્થો જપ્ત કરાયો છે, તે કોઇને પરત આપવામાં આવશે નહિ અને મ્યુનિ. દ્વારા તેનો રિસાઈકલ કરી રોડ રિસરફેસમાં ઉપયોગ કરવામાં આવશે. છેલ્લા બે ત્રણ વર્ષ દરમિયાન પ્રતિબંધિત પ્લાસ્ટિકનાં ઉત્પાદન અને વેચાણમાં સંડોવાયેલાઓ સામે સીલ સહિતની કાર્યવાહી થઇ હોય અને છતાંય ફરી ઉત્પાદન વેચાણ કરતાં હોય તેવા એકમોનાં તાજેતરમાં લાગેલાં સીલ ખોલાશે કે કેમ તેવા સવાલનાં જવાબમાં ચેરમેને કહ્યું કે, વારંવાર કાયદાનો ભંગ કરતાં હોય તેવા વેપારીનાં એકમનાં સીલ ખોલવા અંગે વિચારણા કરવી પડે. તેમણે પ્લાસ્ટિકનાં ઉત્પાદન અને વેચાણ કરતાં વેપારીઓને રાહત આપવાનાં શાસક ભાજપનાં નિર્ણયનો બચાવ કરતાં કહ્યું કે, આ વખતે તેમને છેલ્લીવાર તક આપવામાં આવશે અને પછી ફરી ઉત્પાદન કે વેચાણ કરતાં હશે તેમને છોડવામાં નહીં આવે.